Qaraqalpaq tilindegi frazeologizmlerdiń tarıyxıy shıǵısı boyınsha túrleri
«Hár bir tildiń, hár bir til semyası menen toparlarınıń leksikalıq quramı óziniń rawajlanıwı barısında konkret tillerdiń iyesi bolǵan xalıq tariyxı menen tildiń basqa tarawlarına salıstırǵanda ádewir dárejede kóbirek baylanıslı».[footnoteRef:1]  [1:  Baskakov N.A.Karakalpakskiy yazık IV Leksika. Nukus: – Bilim, 1996. – 39 s. ] 

Qaraqalpaq tilindegi frazeologizmler quramındaǵı sózlerdiń tariyxı boyınsha hár qıylı. Olardıń tildiń túpkilikli sózleri tiykarında payda bolǵanlıǵı yamasa basqa tillerden kelip kirgenligi, yaki bolmasa frazeologizmniń komponenti sıpatında kelgen sózlerdiń tariyxıy shıǵısı til bilimindegi quramalı hám áhmiyetli máselelerdiń biri bolıp, qaraqalpaq til biliminde bul boyınsha sanawlı miynetlerde pikirler aytıladı. 
S.Naurızbaeva óziniń izertlewinde kóplegen frazeologizmlerdiń ulıwma túrkiy tillerge ortaq ekenligin atap ótedi. Túrkiy hám mongol tillerine ortaq ayırım frazeologizmlerdiń qurılısı, mánisi hám onıń tiykarında jatatuǵın ishki obrazı jaǵınan jaqın ekenin kórsetedi. Qaraqalpaq tilinde hám qazaq, tatar, ózbek, túrkmen, uyǵır tillerinde birdey ushırasatuǵın frazeologizmlerdi kórsetedi. 
G.Aynazarova – teńles eki komponentli frazeologizmlerdi tariyxıy shıǵısı boyınsha túpkilikli sózler dógereginde payda bolǵan hám ózgelik elementler dógereginde jasalǵan teńles eki komponentli frazeologizmler dep bólip, birinshi topardaǵı frazeologizmler, kóbinese, ulıwma túrkiy tillerge ortaq bolıp keletuǵının, olardıń arasında bala, qız, ul, áje, aǵa, ini sózleri menen keletuǵın frazeologizmler tiykarında jasalıp, tek jeke ózgeshelikler menen sıpatlanatuǵının atap ótedi. Ekinshi toparda quramında arab, parsı (parsı-tájik) tillerinen kirgen sózler ushırasatuǵın teńles eki komponentli frazeologizmlerdi tallap, olardıń tek usı sózler tireklik xızmet atqarmastan túpkilikli sózler menen birge frazeologizmdi payda etip kelgenligin atap kórsetip, olardıń  tutas  frazeologiyalıq  dizbek  túrinde  ózlespegenin, sonlıqtan qaraqalpaq tilindegi milliy koloritti kórsetiwshi til baylıǵı retinde tanılıwı shárt – dep esaplaydı.[footnoteRef:2]  [2:  Aynazarova G. Kórsetilgen miyneti, 62-65-b. ] 

Solay etip, qaraqalpaq tilindegi frazeologizmler tariyxıy shıǵısı jaǵınan túpkilikli frazeologizmler hám quramında ózgelik qatlam elementleri bar bolǵan frazeologizmlerden ibarat. Ulıwma túrkiy tillerge ortaq sózler tirek sóz sıpatında xızmet etip keletuǵın frazeologizmler túpkilikli frazeologizmler bolsa, quramında ózge til elementleri bolǵan frazeologizmler ózgelik qatlam elementlerine qatnaslı frazeologizmler túrinde qaraladı. Mısalı, gúnaǵa (p.-t.) batıw, janı (p.-t.) ashıw, úmit (p.-t.) úziw, basına shıra (p.-t.) jaqpaw, aspandı (p.-t.) eki eli ákeliw, iymanı (a.) bir qısım bolıw, sapar (a.) shegiw, basına bále (a.) bolıw, xabar (a.) – atar bolmaw hám t.b. 
Qaraqalpaq tiliniń frazeologiyası da onıń leksikası sıyaqlı tarixıy shıǵısı jaǵınan hár qıylı bolıp, onda basqa tillerden kirgen sózler ushırasadı.  

